Anders Beyer

Anders Beyer (født 24. desember 1958 i Rønne) var direktør for Festspillene i Bergen mellom august 2012 og september 2021. Han var også professor II ved Universitetet i Bergen.


== Karriere ==
Han begynte sin profesjonelle karriere som pianist. Allerede som tenåring opptrådte han som solist og akkompagnatør med plateinnspillinger og turnévirksomhet. Beyer var i perioden 1970–1985 pianist i en rekke rock-, jazz- og underholdningsband. Han studerte musikk og filosofi ved Københavns Universitet og ble cand.phil. i musikkvitenskap i 1985. Han ble deretter ansatt som lektor på Københavns Universitet. Ved siden av jobben som universitetslærer, var Beyer i perioden 1995-2004 musikkredaktør og -kritiker i Dagbladet Information.
Den klassiske musikkultur – fra tidlig renessanse til senromantikkens mestre – har vært omdreiningspunktet for Beyers profesjonelle virke, og hans interesse og innsikt i den europeiske musikkulturen har ført til en lang rekke artikler i internasjonale tidsskrift, samt bokutgivelser og oversettelser av bl.a. tysk musikklitteratur. 
Beyer har skrevet bøker og artikler om nordisk musikk, og han var ansvarlig redaktør for Dansk Musik Tidsskrift (1989–2007) og Nordic Sounds (1993–2006). For Nordisk ministerråd har Beyer vært ansvarlig for å planlegge og avvikle en rekke kulturprosjekter i og utenfor Norden. Han står blant annet bak prosjekter med musikk som fredsskapende middel på Balkan i 1990-årene, og han har arbeidet med public diplomacy-prosjekter på bl.a. Ground Zero i New York.
Etter å ha holdt på med kunst- og kulturformidling i en årrekke som underviser, forfatter, oversetter og foredragsholder, vendte Beyer tilbake til det utøvende området og ble ensemblesjef for Athelas Sinfonietta Copenhagen i 2006. Under Beyers ledelse har dette blitt ett av de fremste ensembler for samtidsmusikk i Europa. I 2009 skapte Beyer en institusjonell knoppskyting: Athelas New Music Festival, som på tre år ble Danmarks største samtidsmusikkfestival. 
I 2009 etablerte Beyer en operafestival i København. Copenhagen Opera Festival ble på få år en viktig kulturell ressurs i København.
Anders Beyer var kunstnerisk rådgiver for Festspillene i Bergen fra 2006 til 2008, og ble i 2012 ansatt som festspilldirektør. Han ble også professor II ved Universitetet i Bergen.
I september 2021 ble Beyer sagt opp fra sin stilling som festspilldirektør etter at styret i Festspillene i Bergen mottok et eksternt varsel mot ham. saken gjaldt upassende meldinger han hadde sendt til en kvinne. Styret besluttet at det skulle iverksettes en ekstern undersøkelse og engasjerte Advokatfirmaet Hjort til å foreta undersøkelsen. Beyer mistet også professorstillingen ved Universitetet i Bergen, som var knyttet til hovedstillingen som festspilldirektør.Beyer har fått en fallskjerm på 1,9 millioner.


== Referanser ==

Anders Beyer ny festspilldirektør www.bt.no, 07. februar, hentet 26. november 2013.
Danske Anders Beyer ny festspilltopp i Bergen www.dagbladet.no, 07. februar, hentet 26. november 2013.
About the CEO and Artistic Director www.fib.no, hentet 26. november 2013.
'Norwegian Nirvana: Anders Beyer presents his first Bergen International Festival', European Festivals Association, 20. februar 2013, hentet 26. november 2013.
Breaking the boundaries The Stage, 19. juni 2013, hentet 26. november 2013.
Bergen International Festival Celebrates the Old and Welcomes the New, The Huffington Post, 14. juli 2013, hentet 26. november 2013.
Anders Beyer profile, Arts and Audiences, hentet 26. november 2013.
Anders Beyer: Den værdifulde kunst nedbryder grænser, Anders Beyer på Have Backstage, 14. november 2013, hentet 26. november 2013.
Midt i Malstræmmen Anders Beyer på Klassisk - Organisasjon for konsertarrangører, 22. oktober 2013, hentet 26. november 2013.